钦定古今图书集成/明伦汇编/宫闱典/第018卷 > 宋
## 钦定古今图书集成/明伦汇编/宫闱典/第018卷 > 宋

### 太祖建隆元年尊母南阳郡夫人杜氏为皇太后

按《宋史太祖本纪》云云，按《礼志》，建隆元年，诏尊母
南阳郡太夫人为皇太后，仍令所司追册四亲庙。后
不果行。按《昭宪杜太后传》：后定州安喜人也。既笄，
归于宣祖，生邕王光济、太祖太宗、秦王廷美、夔王光
赞、燕国、陈国二长公主。周显德中，太祖为定国军节
度使，封南阳郡太夫人。及太祖自陈桥还，人走报太
后曰：“点检已作天子。”太后曰：“吾儿素有大志，今果然。”
太祖即位，尊为皇太后。太祖拜太后于堂上，众皆贺，
太后愀然不乐。左右进曰：“臣闻‘母以子贵，今子为天
子，胡为不乐’？”太后曰：“吾闻为君难，天子置身兆庶之
上，若治得其道，则此位可尊；苟或失驭，求为匹夫不
可得，是吾所以忧也。”太祖再拜曰：“谨受教。”

建隆二年，杜太后崩，遗命太祖传位于弟。

按《宋史太祖本纪》，建隆二年“春正月丙申朔，上诣太
后宫门称庆。五月癸亥朔，以皇太后疾，赦杂犯死罪。
六月甲午，皇太后崩于滋德殿。庚子，以太后丧，权停
时享。秋七月，以皇太后殡，不受朝。冬十月癸巳，南唐
遣其臣韩熙载、田霖来会皇太后葬。丙午，葬皇太后
于安陵。十一月甲子，太后祔庙。”按《昭宪杜太后传》：
建隆二年，太后不豫，太祖侍药饵，不离左右。疾亟，召
赵普入受遗命。太后因问太祖曰：“汝知所以得天下
乎？”太祖呜噎不能对。太后固问之，太祖曰：“臣所以得
天下者，皆祖考及太后之积庆也。”太后曰：“不然，正由
周世宗使幼儿主天下耳。使周氏有长君，天下岂为
汝有乎？汝百岁后，当传位于汝弟，四海至广，万几至
众，能立长君，社稷之福也。”太祖顿首泣曰：“敢不如教。”
太后顾谓赵普曰：“尔同记吾言，不可违也。”命普于榻
前为《约誓书》，普于纸尾书“臣普书”，藏之金匮，命谨密
宫人掌之。太后崩于滋德殿，年六十。谥曰明宪，葬安
陵。神主祔享太庙。

### 乾德二年三月辛丑遣摄太尉光义奉册宝上明宪皇太后谥曰昭宪皇后

按《宋史太祖本纪》云云。按《昭宪杜太后传》：“乾德二
年，更谥昭宪，合祔安陵。”

### 太宗至道三年二月真宗奉遗制即皇帝位夏四月乙未尊皇后为皇太后十二月丙申追尊生母贤妃李氏为皇太后

按《宋史真宗本纪》云云。按《礼志》。至道三年四月。尊
太宗皇后李氏为皇太后。宰臣等诣崇政殿门表贺
皇帝。又诣内东门表贺皇太后。按《明德李皇后传》。
“后潞州上党人。开宝中，太祖为太宗聘为妃。既纳币。
会太祖崩。至太平兴国三年始入宫。雍熙元年十二
月，始立为皇后。太宗崩，真宗即位。至道三年四月，尊
后为皇太后，居西宫嘉庆殿。”按《李贤妃传》：“妃，真定
人，乾州防御使英之女也。太祖闻妃有容德，为太宗
聘之。开宝中，封陇西郡君。太宗即位，进夫人。生皇女
二人，皆早亡。次生楚王元佐。妃尝梦日轮逼己，以裾
承之，光耀遍体，惊而悟，遂生真宗。太平兴国二年薨，
年三十四。真宗即位，追封贤妃。又进上尊号”为皇太
后。有司上谥曰“元德。”

### 真宗咸平二年上太后宫名万安制大安辇

按《宋史真宗本纪》，咸平二年闰月己丑，上皇太后宫
名曰“万安。”按《明德李皇后传》：“宰相请建别宫，立名，
从之。宫成，移居之，仍上宫名曰万安。”按《舆服志》：“大
安辇，真宗咸平中为万安太后制，舆上设行龙六。”
咸平六年十二月甲戌，万安太后不豫，诏求良医。戊
寅，赦天下，死罪减一等，流以下释之。

按：《宋史真宗本纪》云云。

### 景德元年明德李太后崩帝哀毁上谥

按《宋史真宗本纪》：“景德元年三月己亥，皇太后崩。辛
丑，群臣三上表请听政，不允。乙未，李沆等诣宫门，见
帝毁瘠过甚，退上五表求见，言西北军事方殷，力请
听政，从之。己酉，帝始于崇政殿西庑衰服恸哭，见群
臣。夏四月甲寅，上大行皇太后谥曰明德。”

景德三年二月己卯，谒明德皇后攒宫，赐守奉人缗
帛。十月丁酉，葬明德皇后。

按：《宋史真宗本纪》云云。

====乾兴元年遗诏尊皇后刘氏为皇太后权处分军国====事。有司详定《垂帘仪式》，名所乘车曰“大安辇。”

按《宋史仁宗本纪》，“乾兴元年二月戊午，真宗崩，遗诏
太子即皇帝位，尊皇后为皇太后，权处分军国事，遣
使告哀契丹。三月庚寅，太后设幄次于承明殿，垂帘
以见辅臣。八月乙巳，皇太后同御承明殿，垂帘决事。
冬十月，避皇太后父讳。乙亥，以皇太后生日为长宁
节。”按《章献明肃刘皇后传》：“后先家太原，后徙益州，
为”华阳人。父通，虎捷都指挥使、嘉州刺史。后，通第二
女也。年十五，入襄邸。真宗即位，入为美人。大中祥符
中，为修仪，进德妃，真宗欲立为皇后，大臣多以为不
可，帝卒立之。李宸妃生仁宗，后以为己子。真宗遗诏
尊后为皇太后，军国重事权取处分。丁谓等请太后
御别殿，太后遣张景宗、雷允恭谕曰：“皇帝视事，当朝
夕在侧，何须别御一殿。”于是请帝与太后五日一御
承明殿，帝位左，太后位右，垂帘决事。议已定，太后忽
出手书，第欲禁中阅章奏，遇大事即召对辅臣。其谋
出于丁谓，非太后意也。谓既贬，冯拯等三上奏，请如
初议，帝亦以为言。于是始同御承明殿，百官表贺。
按《礼志》，乾兴元年真宗崩，遗旨以皇帝尚幼，军国事
兼权取皇太后处分。宰相率百官称贺，复前奉慰，又
慰皇太后于帘前。有司《详定仪式》：内东门拜表，合差
入内都知一员跪授传进皇太后所降批答，首书“览
表具之”，末云“所请宜许或不许。”初，丁谓定皇太后称
“予”，中书与礼院参议，每下制令称“予”，便殿处分称“吾”，
皇太后诏止称吾，与皇帝并御承明殿，垂帘决事，百
官表贺。按《仪卫志》，皇太后仪卫，自乾兴元年仁宗
即位，章献太后预政，侍卫始盛用。礼仪院奏制，皇太
后所乘舆，名之曰“大安辇。”

### 仁宗天圣元年春正月庚午契丹使初来贺长宁节五月庚寅议皇太后仪卫制同乘舆

按《宋史仁宗本纪》云云。按《仪卫志》。“天圣元年。有司
言皇太后车驾出。合设护卫。御龙直都虞候一人。都
头二人。副都头一人，长行五十人。十将已下骨朵子
直都虞候一人。都头二人。副都头二人。十将长行八
十人。弓箭直指挥使一人。都头二人，副都头二人。十
将长行五十人。弩直指挥使一人。都头二人。副都头
二人，十将、长行五十人，殿前指挥使两班：左班都虞
候一人，都知一人，行门三人，长行二十人，带器械；右
班指挥使一人，都知一人，行门三人，长行二十人，带
器械；皇城司禁卫二百人，宽衣天武二百人，供御辇
官六十二人，宽衣天武百人；馀诸司祇应、鸣鞭、侍卫
如乘舆之仪。”诏依其言。

天圣二年上皇太后刘氏尊号，遂定上尊号之礼，百
官表请太后听乐。

按《宋史仁宗本纪》：天圣二年十一月百官上皇太后
尊号曰“应元崇德仁寿慈圣皇太后。”按《礼志》：天圣
二年宰臣王钦若等五表请上皇太后尊号。十一月
郊祀毕，帝御太安殿受册。百官称贺毕，再序班。侍中
奏中严外办。礼仪使奏发册宝。帝服通天冠绛纱袍
秉珪以出。礼仪使阁门使导帝随册宝降自西阶。内
臣奉至殿庭，置横街南，东向褥位。册在北，宝在南，帝
立殿庭，北向褥位，奉册宝官奉册宝案，太常卿、吏部、
礼部侍郎引置当中褥位。礼仪使奏“请皇帝再拜”，在
位官皆再拜。太尉、司徒就册宝位，帝搢珪，跪，奉册授
太尉，又奉宝授司徒，皆搢笏，东向跪受，兴，奉册宝案
置于近东，西向褥位。礼仪使奏“请皇帝”归御幄，易常
服，乘舆赴文德殿后幄，百官班退赴朝堂。太尉、司徒
奉册、宝至文德殿外幄，太尉以下各就次以俟。侍中
奏“中严外办。”太后服仪天冠、衮衣以出，奏《隆安之乐》。
行障、步障、方团扇，侍卫垂帘，即御坐南向，乐止。太常
卿导册案至殿西阶下，各归班，在位者皆再拜。太尉
押册，司徒奉册，中书令读册讫，侍中押宝案，司徒奉
宝，侍中读毕，太尉、司徒诣香案前分班，东西序立。尚
宫赞引皇帝诣皇太后坐前，帝服靴袍，帘内行称贺
礼，跪曰：“嗣皇帝臣某言：皇太后陛下显崇徽号，昭焕
寰瀛，伏惟与天同寿，率土不胜欣忭。”俛伏，兴，又再拜。
尚宫诣御座承旨退，西向称皇太后，答曰：“皇帝孝思
至诚，贯于天地，受兹徽号，感慰良深。”帝再拜，尚宫引
归幄，太尉率百官称贺，奏《隆安》之乐，太后降坐还幄，
乐止。侍中奏解严，所司放仗，百官再拜退，太后还内
内外命妇称贺太后、皇帝于内殿，在外命妇及两京
留司官并奉表称贺。自是上皇太后尊号礼皆如之。

按《礼志》：“天圣二年，既禫除，百官五表请听乐而秋。”

燕用乐之半，诏辅臣曰：“昨日宴宫中，朕数四上勉皇
太后听乐。”王钦若以闻太后，太后曰：“自先帝弃天下，
吾终身不欲听乐，皇帝再三为请，其可重违乎”
天圣三年春正月辛卯，长宁节，近臣及契丹使初上
皇太后寿于崇政殿。

按：《宋史仁宗本纪》云云。

天圣四年，太后不允上元先行上寿之典。

按《宋史仁宗本纪》：天圣四年十二月丁亥，帝白太后欲元日先上太后寿乃受朝，太后不可。王曾奏曰：“陛
下以孝奉母仪，太后以谦全国体，请如太后令。”
天圣五年元旦，帝及百官朝贺皇太后于会庆殿，礼
官定受朝上寿之仪，太后幸御书院观书。是岁南郊，
手谕毋请加尊号，明堂礼成，亦不受贺。

按《宋史仁宗本纪》，天圣五年春正月壬寅朔，初率百
官上皇太后寿于会庆殿，遂御天安殿受朝。冬十月
甲午，同皇太后幸御书院，观太宗、真宗御书。十一月
癸丑，贺皇太后于会庆殿按《章献明肃刘皇后传》，
天圣五年正旦，太后御会庆殿，群臣及契丹使者班
廷中，帝再拜跪上寿。是岁郊祀前，出手书谕百官，毋
请加尊号。礼成，帝率百官恭谢，如元日。按《礼志》：仁
宗天圣五年正月壬寅朔，晓漏未尽三刻，宰臣百官
与辽使诸军将校并常服班会庆殿。内侍请皇太后
出殿后幄，鸣鞭升坐。又诣殿后皇帝幄，引皇帝出。帝
服靴袍于帘内北向褥位，再拜跪称：“臣某言：元正启
祚，万物惟新。伏惟尊号皇太后陛下，膺时纳祜，与天
同休。”内常侍承旨答曰：“履新之祜，与皇帝同之。”帝再
拜，诣皇太后御坐稍东，内给侍酌酒，授内谒者监进，
帝跪进讫，以盘兴，内谒者监承接之。帝却就褥位，跪
奏曰：“臣某稽首言：元正令节，不胜大庆，谨上千万岁
寿。”再拜。内常侍宣答曰：“恭举皇帝寿酒。”帝再拜，执盘
侍立。教坊乐止，皇帝受虚盏，还幄。通事舍人引百官
横行，典仪赞再拜，舞蹈起居。太尉升自西阶，称贺，帘
外降还位，皆再拜，舞蹈。侍中承旨曰：“有制。”皆再拜。宣
曰：“履新之吉，与公等同之。”皆再拜，舞蹈。阁门使帘外
奏：“宰臣某以下进寿酒。”皆再拜。太尉升自东阶，翰林
使酌御酒盏授太尉，执盏盘跪进帘外，内谒者监跪
接以进。太尉跪奏曰：“元正令节，臣等不胜庆忭，谨上
千万岁寿。”降还位，皆再拜。宣徽使承旨曰：“举公等觞。”
皆再拜。太尉升，立帘外，乐止。内谒者监出帘授虚盏，
太尉降阶，横行，皆再拜舞蹈。宣徽使承旨宣群臣升
殿，再拜。升及东西箱坐，酒三行，侍中奏：礼毕，退。枢密
使以下迎乘舆于长春殿，起居称贺。百官就朝堂易
朝服，班天安殿朝贺，帝服衮冕受朝。礼官、通侍舍人
引中书令、门下侍郎各于案取所奏文，诣褥位，脱剑
舄，以次升，分东西立。诸方镇表祥瑞案先置门外，左
右令使绛衣对举，给事中押祥瑞，中书侍郎押表案
入，分诣东西阶下对立。既贺，更服通天冠、绛纱袍，称
觞上寿，止举四爵。乘舆还内，恭谢皇太后如常礼。
又天圣五年冬，定南郊故事，礼毕行劳酒之礼，如元
会仪。今明堂礼毕，请皇太后御会庆殿，皇帝于帘内
行恭谢礼，百僚称贺讫，升殿赐酒，皇太后不许。诏将
来明堂礼毕，更不受贺，百官并于内东门拜表。九月
辛巳，大享于明堂，礼毕，诣景灵宫及诸寺观行恭谢
礼。

天圣九年，皇太后长宁节，诏定上寿仪，赐衣赐宴，制
同《乾元》宋绶《上太后仪制》。

按《宋史仁宗本纪》，天圣九年春正月丙辰，长宁节，百
官初上皇太后寿于会庆殿。六月庚辰，宋绶上皇太
后仪制。按《章献明肃刘皇后传》：“七年冬至，天子又
率百官上寿，范仲淹力言其非，不听。九月，诏长宁节
白官赐衣，天下赐宴，皆如乾元节。”按《礼志》：正月八
日，皇太后长宁节，诏定长宁节上寿仪，太后垂帘崇
政殿，百官及契丹使班庭下，宰臣以下进表上寿，阁
门使于殿上帘外立，侍百官再拜。宰臣升殿，跪进酒，
帘外，内臣跪承以入。宰臣奏曰：“长宁节，臣等不胜懽
忭，谨上千万岁寿。”复降，再拜，三称万岁。内臣承旨宣
曰：“得公等寿酒，与公等同喜。”咸再拜。宰臣升殿，内侍
出帘外，跪授虚盏，宰臣跪受，降再拜，舞蹈，三称万岁。
内侍承旨宣群臣升殿，再拜。升，陈进奉物当殿廷。通
事舍人称：“宰臣以下进奉。”客省使殿上唱：“进奉出。”内
谒者监进第二盏，赐酒三行，侍中奏：礼毕。皆再拜、舞
蹈。太后还内，百官诣内东门拜表称贺。其外命妇旧
入内者即入内上寿，不入内者进表。内侍引内命妇
上寿，次引外命妇，如百官仪。次日大宴。

按《玉海》：“天圣九年六月庚辰，翰林学士宋绶、西上阁
门使曹琮、夏元亨新编皇太后仪制五卷，诏名《内东
门仪制》。”

### 明道元年九月丙申皇太后出金银器易左藏缗钱二十万以助修内十一月己卯冬至率百官贺皇太后于文德殿

按《宋史仁宗本纪》云云。按《章献明肃刘皇后传》。明
道元年。“复御文德殿。有司陈黄麾仗。设宫架。登歌二
舞。”

明道二年，刘太后飨太庙，是日上尊号，寻崩，遗诏尊
杨淑妃为皇太后。仁宗追尊所生母李宸妃为皇太
后，临梓宫，上谥。

按《宋史仁宗本纪》，明道二年“春二月乙巳，皇太后服
衮衣仪天冠，飨太庙，皇太妃亚献，皇后终献。是日上

乾兴以来贬死者复官，谪者内徙。甲午，皇太后遗诏，
尊皇太妃为皇太后。夏四月丙申朔，出大行太后遗’”
留物赐近臣。壬寅，追尊宸妃李氏为皇太后，至是帝
始知为宸妃所生。甲辰，以大行皇太后五使并兼追
尊皇太后园陵使。癸亥，追尊宸妃李氏为皇太后，谥
曰庄懿。五月癸酉，诏中外勿辄言皇太后垂帘日事。
八月壬寅，作奉慈庙。甲辰，诏“中外母避庄献明肃太
后父讳。”九月甲戌，幸洪福院，临庄懿“太后梓宫。丙午、
壬子，临如之。”冬十月丁酉，葬庄献明肃皇太后、庄懿
皇太后于永定陵。己酉，祔庄献明肃太后、庄懿太后
神主于奉慈庙。按《章献明肃刘皇后传》，“明道二年，
帝亲耕籍田，太后亦谒太庙，乘玉辂，服袆衣、九龙花
钗冠，斋于庙。质明，服衮衣十章，减宗彝藻，去剑冠，仪
天前后垂珠翠十旒，荐”献七室。皇太妃、亚献，皇后、终
献，加上尊号曰“应天齐圣显功崇德慈仁保寿太后。”
是岁崩，年六十五。谥曰章献明肃，葬于永定陵之西
北。旧皇后皆二谥称制，加四谥，自后始。追赠三世皆
至太师、尚书令兼中书令。父封魏王。初，仁宗即位，尚
少，太后称制，虽政出宫闱，而号令严明，恩威加天下，
左右近习，亦少所假借，宫掖间未尝妄改作。内外赐
与有节。柴氏、李氏二公主入见，犹服髲剃。太后曰：“姑
老矣。”命左右赐以珠玑帕首。时润王元份妇安国夫
人李氏老，发且落，见太后，亦请帕首。太后曰：“大长公
主，太宗皇帝女，先帝诸妹也。若赵家老妇，宁可比耶？”
旧赐大臣茶，有龙凤饰，太后曰：“此岂人臣可得？”命有
司别制入香京挺以赐之。赐族人御食，必易以铜器，
曰：“尚方器，勿使入吾家也。”常服絁𦈡练裙，侍者见仁
宗左右簪珥珍丽，欲效之。太后戒曰：“彼皇帝嫔御饰
也，汝安得学？”先是，小臣方仲弓上书，请依武后故事，
立刘氏庙，而程琳亦献《武后临朝图》，后掷其书于地
曰：“吾不作此负祖宗事。”有漕臣刘绰者，自京西还，言
在庾有出賸粮千馀斛，乞付三司。后问曰：“卿识王曾、
张知白、吕夷简、鲁宗道乎？此四人岂因献羡馀进哉？”
后称制凡十一年，自仁宗即位，乃谕辅臣曰：“皇帝听
断之暇，宜诏名儒讲习经史，以辅其德。”于是设幄崇
政殿之西庑，而日命近臣侍讲读。丁谓、曹利用既以
侮权贬窜，而天下惕然畏之。晚稍进外家，任内宫罗
崇勋、江德明等访外事，崇勋等以此势倾中外。兄子
从德死，姻戚门人厮役拜官者数十人。御史曹修古、
杨偕、郭劝、段少连论奏太后，悉逐之。太后保护帝既
尽力，而仁宗所以奉太后亦甚备，上春秋长，犹不知
为宸妃所出，终太后之世，无毫发间隙焉。及不豫，帝
为大赦，悉召天下医者，驰传诣京师，诸尝为太后谪
者皆内徙，死者复其官。其后言者多追诋太后时事，
范仲淹以为言，上曰：“此朕所不忍闻也。”下诏戒中外
毋辄言。于是泰宁军节度使钱惟演请以章献、章懿
与章穆并祔真宗室。诏三省与礼院议，皆以谓章穆
皇后位崇中壸，已祔真宗庙室，自“协一帝一后之文，
章献、明肃处坤元之尊，章懿感《日符》之贵，功德莫与
为比。谓宜崇建新庙，同殿异室，岁时荐飨，一用太庙
之仪，仍别立庙名，以崇世享。”翰林学士冯元等请以
“奉慈”为名，诏依。庆历五年，礼院言：“章献、章懿二后，请
遵国朝懿德、明德、元德三后同祔太宗庙室故事，迁
祔真宗庙。”诏两制议。翰林学士王尧臣等议，请迁二
后祔序于章穆之次，从之。按《李宸妃传》：妃，杭州人
也。初入宫，为章献太后侍儿，真宗以为司寝，生仁宗，
封崇阳县君，进才人，后为婉仪。仁宗即位，为顺容。初，
仁宗在襁褓，章献以为己子，使杨淑妃保视之。仁宗
即位，妃嘿处先朝嫔御中，未尝自异。人畏太后，亦无
敢言者。终太后世，仁宗不自知为妃所出也。明道元
年，疾革，进位宸妃。薨，年四十六。初，章献太后欲以宫
人礼治丧于外，丞相吕夷简奏礼宜从厚，太后遽引
帝起。有顷，独坐帘下，召夷简问曰：“一宫人死，相公云
云何欤？”夷简曰：“臣待罪宰相，事无内外，无不当预。”太
后怒曰：“相公欲离间吾母子耶？”夷简从容对曰：“陛下
不以刘氏为念，臣不敢言。尚念刘氏，则丧礼宜从厚。”
太后悟，遽曰：“宫人，李宸妃也，且奈何？”夷简乃请治丧，
用一品礼殡洪福院。夷简又谓入内都知罗崇勋曰：
“宸妃当以后服殓，用水银实棺，异时勿谓夷简，未尝
道及。”崇勋如其言。后章献太后崩，燕王为仁宗言：“陛
下乃李宸妃所生，妃死以”非命，仁宗号恸顿毁，不视
朝累日，下哀痛之诏自责。尊宸妃为皇太后，谥庄懿。
幸洪福院祭告，易梓宫，亲哭视之，妃玉色如生，冠服
如皇太后，以水银养之，故不坏。仁宗叹曰：“人言其可
信哉！”遇刘氏加厚。陪葬永定陵，庙曰奉慈。又即景灵
宫建神御殿，曰广孝。庆历中，改谥章懿，升祔太庙。拜
用和为彰信军节度使、检校侍中，宠赉甚渥。既而追
念不已，顾无以厚其家，乃以福康公主下嫁用和之
子玮。按《杨淑妃传》：妃，益州郫人，年十二入皇子宫。
真宗即位，拜才人，又拜婕妤，进婉仪，仍诏婉仪升从一品，位昭仪上。后加淑妃。真宗崩，遗制以为皇太后。
始，仁宗在乳褓，章献使妃护视，凡起居饮食，必与不
违，所以拥佑扶持，恩意勤备。及帝即位，尝召其侄永
德见禁中，欲授以诸司副使，妃辞曰：“小儿岂胜大恩，
小官可也。”更命为右侍禁。《章献遗诰》，尊为皇太后，居
宫中，与皇帝同议军国事。阁门趣百僚贺。御史中丞
蔡齐目台吏毋追班，乃入白执政曰：“上春秋长，习知
天下情伪，今始亲政事，岂宜使女后相继称制乎？”乃
诏删去遗诰同议军国事语，第存后号，奉缗钱二万
助汤沐。后名其所居宫曰保庆，称保庆皇太后。

### 景祐三年十一月戊寅保庆皇太后杨氏崩辛卯上保庆太后谥曰庄惠

按《宋史仁宗本纪》云云按《杨淑妃传》。妃景祐三年
无疾而薨。年五十三。殡于皇仪殿。帝思其保护之恩。
命礼官议加服小功。

景祐四年二月己酉，葬庄惠皇后于永定陵。己未，祔
神主于奉慈庙。

按《宋史仁宗本纪》云云按《杨淑妃传》。初仁宗未有
嗣。后每劝帝择宗子近属而贤者养于宫中。其选即
英宗也。英宗立，言者谓《礼》慈母于子祭于孙。止请废
后庙瘗其主园陵。英宗弗欲遽也。诏下有司议。未上
会帝崩遂罢。

### 嘉祐六年秋七月戊子录昭宪皇太后孝明孝惠孝章淑德皇后家子孙进秩授官者十有九人

按：《宋史仁宗本纪》云云。

嘉祐八年，英宗即位，尊曹皇后为“皇太后”，权同听政，
礼院详议垂帘之仪及出入仪卫之制。

按《宋史英宗本纪》，嘉祐八年夏四月壬申朔，皇后传
遗命：“帝嗣皇帝位，丙子，尊皇后曰皇太后。己卯，诏请
皇太后同听政。壬午，皇太后御小殿垂帘，宰臣覆奏
事。”按《慈圣光献曹皇后传》：“后，真定人，明道二年，郭
后废，诏聘入宫。景祐元年九月，册为皇后。英宗即位，
尊后为皇太后。帝感疾，请权同处分军国事，御内东
门”小殿听政。大臣日奏事，有疑未决者，则曰“公辈更
议之。”未尝出己意。颇涉经史，多援以决事。中外章奏
日数十，一一能纪纲要，检柅曹氏及左右臣仆，毫分
不以假借，宫省肃然。按《礼志》，英宗即位，辅臣请与
皇太后权同听政。礼院议：自四月内东门小殿垂帘，
两府合班起居，以次奏事。非时召学士，亦许至小殿。
时帝以疾权居柔仪殿东阁西室，太后垂帘处分称：
“吾唯两府日入候问圣体。”因奏政事，退诣小殿帘外
覆奏。太后帝疾间，御前后殿听政，两府退朝，犹于小
殿覆奏。按《仪卫志》：嘉祐八年，英宗即位，太常礼院
言：“准诏，再详定皇太后出入仪卫，御龙直都头二人，
长行二十五人；骨朵子直都头二人，长行四十人；弓
箭直都头二人，长行二十五人；弩直都头二人，长行
二十五人。殿前指挥使两班，各都知一人，行门各二
人，长行各一十人，带器械”皇城司禁卫一百人，宽衣
天武一百五十人，打灯笼子亲事官八十人，入内都
知、御药院官各一员，内东门司使臣二员，御辇院短
镫、教骏、拢马“亲事官、入内院子诸司并入内内侍省
祗应，内品人数不定。”诏依。

### 英宗治平元年曹太后还政诏太后称曰圣旨仪卫如章献明肃故事改殿名曰慈寿

按《宋史英宗本纪》，治平元年五月“戊申，皇太后还政。
壬子，诏皇太后称圣旨，出入仪卫如章献太后故事。
其有所须，内侍录圣旨，付有司，覆奏即行。”丙辰，上皇
太后宫殿名曰慈寿。按《慈圣光献曹皇后传》：帝疾
愈即令撤帘还政。帝持书久不下，及秋始行之。敕有
司崇峻典礼。以弟佾同中书门下平章事。按《仪卫
志》：治“平元年，诏皇太后出入，唯不鸣鞭，他仪卫如章
献明肃故事。”

治平三年，曹太后令封濮安懿王及王夫人，如前代
故事。

按《宋史英宗本纪》：治平三年春正月丁丑，皇太后下
书中书门下，“封濮安懿王宜如前代故事，王夫人王
氏、韩氏、任氏，皇帝可称亲。尊濮安懿王为皇，夫人为
后。”诏遵慈训，以茔为园，置守卫吏，即园立庙，俾王子
孙主祠事，如皇太后旨。

治平四年，尊高皇后为皇太后，定合设仪卫之制。
按《宋史神宗本纪》，治平四年正月丁巳，英宗崩，帝即
皇帝位。己未，尊皇后曰皇太后。按《宣仁圣烈高皇
后传》：“后亳州蒙城人，母曹氏，慈圣光献妃姊也。故后
少鞠宫中时，英宗亦在帝所，与后年同，仁宗谓慈圣
异日必以为配。既长，遂成婚濮邸，生神宗皇帝、岐王
颢、嘉”王𫖳，寿康公主。治平二年，册为皇后。后弟殿内
崇班士林供奉久，帝欲迁其官，后谢曰：“士林获升朝
籍，分量已过，岂宜援先后家比？”辞之。神宗立，尊为皇
太后，居宝慈宫。帝累欲为高氏营大第，后不许。久之，
但斥望春门外隙地以赐。凡营缮百役费悉出宝慈，

颔之。珪等见太后帘下，后泣，抚王曰：“儿孝顺，自官家
服药，未尝去左右，书佛经以祈福。喜学书，已诵《论语》
七卷，绝不好弄。”乃令王出帘外见珪等，珪等再拜谢
且贺。是日降制，立为皇太子。初，岐、嘉二王日问起居，
至是，令无辄入，又阴敕中人梁惟简使其妻制十岁
儿一黄袍，怀以来，盖密为践祚仓卒备也。按《仪卫
志》：治平四年，神宗嗣位，诏“太皇太后仪范已定，皇太
后合设仪卫：御龙直、骨朵子直差都虞候、都头、副都
头各一人，十将、长行各共三十人；弓箭直、弩直差指
挥使、都头、副都头各一人，十将、长行各共二十人。皇
城司亲从官一百人，执骨朵、宽衣天武官百五十人，
充围子。”行宫司人员共一百人，入内院子五十人，充
围子。皇城司亲事官八十人，打灯笼、短镫马、拢马亲
从官、金铜车、棕车、随车子祗应人、擎襜子、供御辇官，
执擎从物等供御、次供御，并下都辇直等，人数不定。
都知一员，御药院使臣二员，内东门司使臣二员，内
酒坊、御厨、法酒库、仪鸾司、乳酪院、翰林司、翰林院、车
子院、御膳素厨、化成殿果子库，并从遇出新城门，添
差带器械内臣。

### 神宗熙宁元年三月戊子作皇太后宝慈宫

按：《宋史神宗本纪》云云。

### 元丰八年哲宗嗣位尊向皇后为皇太后德妃朱氏为皇太妃礼部议太妃冠服称谓乘舆之制

按《宋史哲宗本纪》：元丰八年二月，神宗寝疾，宰相王
珪乞早建储，为宗庙社稷计。又奏请皇太后权同听
政，神宗首肯。三月甲午朔，皇太后垂帘于福宁殿，谕
珪等曰：“皇子性庄重，从学颖悟，自皇帝服药，手写佛
书，为帝祈福。”因出以示珪等，所书字极端谨，珪等称
贺，遂奉制立为皇太子。戊戌，神宗崩，太子即皇帝位，
尊皇后曰皇太后，德妃朱氏曰皇太妃。按《钦圣宪
肃向皇后传》：“后河内人，故宰相敏中曾孙也。治平三
年，归于颖邸，封安国夫人。神宗即位，立为皇后。帝不
豫，后赞宣仁后定建储之议。哲宗立，尊为皇太后。”
按《钦成朱皇后传》：“后，开封人，熙宁初，入宫为御侍，进
才人、婕妤，生哲宗，累进德妃。哲宗即位，尊”为皇太妃。
时宣仁、钦圣二太后皆居尊，故称号未极。按《礼志》：
哲宗即位，诏尊太后高氏为太皇太后，皇后向氏为
皇太后，德妃朱氏为皇太妃。礼部议：“皇太妃生日节
序物色，其冠服之属，如皇后例，称慈旨，庆贺用笺。太
皇太后、皇太后于皇太妃称赐，皇帝称奉，百官不称
臣。皇帝问皇太妃起居用笺”，皇太妃答皇帝用书。
按《舆服志》：哲宗嗣位，尊朱贵妃为皇太妃，出入许乘
檐子。有司请用牙鱼凤为饰，伞用青。

### 哲宗元祐元年二月丁未群臣上皇太后宫名曰隆祐殿曰隆祐慈徽

按《宋史哲宗本纪》云云。按《钦圣宪肃向皇后传》：宣
仁命葺庆寿故宫以居后，后辞曰：“安有姑居西而妇
处东渎上下之分不敢徙。”遂以庆寿后殿为隆祐宫
居之。

元祐二年九月乙卯，发皇太后、皇太妃册宝于文德
殿。

按：《宋史哲宗本纪》云云。

### 绍圣元年太皇太后旨特与皇太妃立宫殿名定出入仪卫及乘舆之制又为太后制大安辇

按《宋史哲宗本纪》。不载按《礼志》。绍圣元年诏奉太
皇太后旨。皇太妃特与立宫殿名。坐六龙舆。张伞出
入由宣德正门。有司请应宫中并依称臣妾。外命妇
入内准此。百官拜笺称贺称殿下。按《仪卫志》。绍圣
元年三省枢密院言增崇出入仪卫龙凤扇二十。侍
从官入内省都知或押班一员。内侍省都知或押班
一员。皇城司、御药院、内东门司各一员，带御器械内
侍八员，引喝内侍一员，殿前指挥使三十二人，内人
员二人，御龙直三十三人，《骨朵子》直三十三人，弓箭
直二十三人，弩直二十三人，天武官一百五十四人，
皇城司禁卫一百人，入内院子五十人，行宫司一百
人，辇官供御六十二人，次供御四十九人，下都五十
八人，烛笼七十，诸司御燎子、茶床、快行亲从四人。礼
部、太常寺又言：“元祐三年诏皇太妃伞用红黄罗。参
议得皇太后出入兼用红黄，今皇太妃若亦用黄，则
非差降之意。伏请红黄兼用，从太皇后出入则止用
红。”按《舆服志》，绍圣元年，礼部太常寺言：“近奉旨，皇
太后欲令皇太妃坐六龙舆。朕常思皇太妃尊奉之
礼，既不敢拟于皇太后，又不可不逮于中宫。今参以
人情，再加详定，伏请供进龙凤舆。”从之。又议造皇太
后大安辇。中书具治平、元丰中皇太后舆服仪卫以
呈曰：“元丰中，先帝手诏，皇太后行幸仪卫，并依慈圣
光献太皇太后之例，而宣仁谦恭，不乘大安辇。”哲宗
曰：“今皇太后独尊，非宣仁比。”遂诏行幸进大安辇。已
而皇太后避嫌，竟不制造。

绍圣二年。五月乙卯。上皇太妃宫名曰圣瑞按《宋史哲宗本纪》云云。

### 元符三年向太后定策立端王权处分军国事徽宗即位尊刘皇后为元符皇后废后孟氏为元祐皇后并依皇后礼制又尊陈氏为皇太妃朱氏为圣瑞皇

太妃特进《龙凤舆》。

按《宋史徽宗本纪》：元符三年正月己卯，哲宗崩，皇太
后垂帘，哭谓宰臣曰：“家国不幸，大行皇帝无子，天下
事须早定。”章惇厉声对曰：“在礼律当立母弟简王。”皇
太后曰：“神宗诸子，申王长而有目疾，次则端王当立。”
惇又曰：“以年则申王长，以礼律则同母之弟简王当
立。”皇太后曰：“皆神宗子，莫难如此分别，于次端王当
立。”知枢密院曾布曰：“章惇未曾与臣等商议，如皇太
后圣谕极当。”尚书左丞蔡卞、门下侍郎许将相继曰：
“合依圣旨。”皇太后又曰：“先帝尝言端王有福寿，且仁
孝不同诸王。”于是惇为之默然。乃召端王入即皇帝
位，皇太后权同处分军国事。辛巳，尊先帝后为元符
皇后。癸未，追尊母贵妃陈氏为皇太妃。二月己亥，尊
先帝妃朱氏为圣瑞皇太妃。庚戌，向宗回、宗良迁节
度使，太后弟侄未仕者，俱授以官。五月丙子，诏复废
后孟氏为元祐皇后。秋七月丙寅朔，奉皇太后诏，罢
同听政。癸酉，皇太后还政。十二月甲午，以皇太后不
豫，祷于宫观祠庙岳渎。按《礼志》：“徽宗即位，皇太后
权同听政，三省枢密院”聚议故事。嘉祐末，英宗请慈
圣同听政，五月，同御内东门小殿垂帘。至七月十三
日，英宗间日御前后殿，辅臣奏事退诣内东门帘前
覆奏。又故事，唯慈圣不立生辰节名，不遣使契丹。若
天圣、元丰，则御殿垂帘，立生辰节名，遣使与契丹往
还及避家讳等。曾布曰：“今上长君，岂可垂帘听政，请
如嘉祐”故事。蔡卞曰：“天圣、元丰与今日，皆遗制处分，
非嘉祐比。”布曰：“今日之事，虽载遗制，实出德音，又皆
长君，正与嘉祐事相似。”有旨依嘉祐、治平故事。布语
同列曰：“奏事先太后，次覆奏皇帝，如今日所得旨。”遂
为定式矣。寻以哲宗灵驾发引，太后手书罢同听断
焉。又按《礼志》：徽宗即位，加哲宗太妃号曰圣瑞。既
又御文德殿，册命元符皇后刘氏为太后，并依皇后
礼制。按《舆服志》：徽宗即位，尊太妃为圣瑞皇太妃。
诏仪物除六龙舆不用，仍进龙凤舆外，馀悉增崇焉。

按《钦圣宪肃向皇后传》：“帝仓卒晏驾，独决策迎端。”

王章惇异议，不能沮。徽宗立，请权同处分军国事，后
以长君辞，帝泣拜移时乃听。凡绍兴、元符以还惇所
斥逐贤士大夫，稍稍收用之。故事有如御正殿、避家
讳、立诞节之类，皆不用。至闻宾召故老，宽徭息兵、爱
民崇俭之举，则喜见于色，才六月即还政。按《昭慈
圣献孟皇后传》：元符末，钦圣太后将复后位，适有布
衣上书，以后为言者，即命以官。于是诏后还内，号“元
祐皇后。”时刘号元符皇后故也。

### 徽宗建中靖国元年向太后崩遗诏追尊皇太妃陈氏为皇太后

按《宋史徽宗本纪》，“建中靖国元年春正月甲戌，皇太
后崩。遗诏追尊皇太妃陈氏为皇太后。丁丑，易大行
皇太后园陵为山陵。夏四月甲午，上大行皇太后谥
曰钦圣宪肃。乙未，上追尊皇太后谥曰钦慈。丙寅，葬
钦圣宪肃皇后、钦慈皇后于永裕陵。丙戌，祔钦圣宪
肃皇后、钦慈皇后神主于太庙。”按《钦慈陈皇后传》：
后，“开封人。幼颖悟庄重，选入掖庭，为御侍。生徽宗，进
美人。帝崩，守陵殿，思顾旧恩，毁瘠骨立。左右进粥药，
挥使去，曰：‘得早侍先帝，愿足矣’。”未几薨，年三十二。建
中靖国元年，追册为皇太后，上尊谥，陪葬永裕陵。

### 崇宁元年追尊朱太妃为皇太后罢元祐皇后复居瑶华宫诏元符皇后宜尊崇典礼约如圣瑞太妃之制

按《宋史徽宗本纪》，“崇宁元年二月丙戌朔，以圣瑞皇
太妃疾，虑囚。辛丑，圣瑞皇太妃薨，追尊为皇太后。夏
四月，上皇太后谥曰钦成。五月，葬钦成皇后于永裕
陵。六月，祔钦成皇后神主于太庙。九月，治臣僚议复
元祐皇后及谋废元符皇后者罪。冬十月，以御史钱
遹、石豫、左肤及辅臣蔡京、许将、温益、赵挺之、张商英”
等言，罢元祐皇后之号，复居瑶华宫。按《钦成朱皇
后传》：后熙宁初，入宫为御侍，进才人、婕妤，生哲宗及
蔡王，以徐国公主累进德妃。哲宗即位，尊为皇太妃。
时宣仁、钦圣二太后皆居尊，故称号未极。元祐三年，
宣仁诏：“《春秋》之义，母以子贵。”其寻绎故实，务致优隆。
于是舆盖仗卫、冠服，悉侔皇后。绍圣中，钦圣复命，即
阁建殿，改乘车为舆，出入由宣德东门。百官上笺称
殿下，名所居为圣瑞宫。赠崔、任、朱三父皆至师保，徽
宗立，奉礼尢。谨按《昭慈圣献孟皇后传》：崇宁初，郝
随讽蔡京再废后，昌州判官冯澥上书，言后不得复。
台臣钱遹、石豫、左肤等连章论韩忠彦等信一布衣
狂言，复已废之后以掠虚“美，望断以大义。”蔡京与执
政许将、温益、赵挺之、张商英皆主其说。徽宗从之，诏

后，先帝、皇后也，其典礼宜极褒崇。”于是酌圣瑞皇太
妃之制，出入由宣德正门，增龙凤扇二十，御龙直十
二人，御龙骨“朵子直十七人，御龙弓箭直十二人，御
龙弩直二十二人，殿前指挥十三人，皇城司禁卫二
十人，快行亲从官四人，执烛皇城司亲从官、金铜车
并棕车，随时定数供须。行幸药架一座，勾当官吏二
员，封题一员，药童三人，抬檠药架辇官十一人，秤库
子亲事官量差人数祗应。”从之。

崇宁二年，册元符皇后为皇太后，其典礼一准“圣瑞
太妃例。”

按《宋史徽宗本纪》。崇宁二年二月甲寅。进元符皇后
为太后。宫名崇恩。五月丙午。册元符皇后刘氏为太
后按《仪卫志》云：二年。臣僚又言。元符皇后。元符末
尝预定策之勋。以承神宗哲宗之志。礼部太常寺奏：
“典礼准圣瑞皇太妃例。侍从官入内内侍省都知或
押班一员。皇城御药内东门司官各一员。御辇院轮
官随从诸司，御燎子茶床、带御器械内侍十人，引喝
内侍一人，舆用龙凤伞，红黄兼用，出入由宣德东门，
今欲出入由宣德正门。龙凤扇二十把，今添作三十
把。”辇官供御六十二人，次供御四十九人，都下五十
八人；御龙直三十三人，今添作四十五人；御龙骨朵
子直三十三人，今添作五十人；御龙弓“箭直三十三
人，今添作四十五人；御龙弩直三十三人，今添作四
十五人；殿前指挥三十二人，今添作四十五人；内臣
二人，皇城司一百人，禁卫，今添作一百二十人；天武
官一百五十四人，行宫司一百人，入内院子五十人，
快行亲从官四人，今添作八人；执烛皇城司亲从官
金铜车并棕车，随时内中批出合要数供，须行幸药
架一座，勾当官一员，吏人二员，封题一员，药童三人，
抬檠药架辇官十一人，秤库子、亲事官，量差人数祗
应。”从之。

### 政和三年崇恩太后暴崩上谥祔庙如仪

按《宋史徽宗本纪》，“政和三年二月辛卯，崇恩太后暴
崩。闰月辛酉，上崇恩太后谥曰昭怀。五月丙午，葬昭
怀皇后于永泰陵。六月癸亥，祔昭怀皇后神主于太
庙。”按《昭怀刘皇后传》：“徽宗立，册为元符皇后，明年
尊为太后，名宫崇恩。帝缘哲宗故，曲加恩礼，后以是
颇干预外事，且以不谨闻。帝与辅臣议，将废之，而后
已”为左右所逼，即帘钩自缢而崩，年三十五。

### 宣和七年诏内禅钦宗即位上尊皇后郑氏为太上皇后

按《宋史钦宗本纪》，宣和七年十二月“庚申，徽宗诏皇
太子嗣位，自称曰道君皇帝。趣太子入禁中，被以御
服，泣涕固辞。因得疾，又固辞，不许。辛酉，即皇帝位。丙
寅，上道君皇帝尊号曰教主道君太上皇帝”，皇后曰
道君太上皇后。按《郑皇后传》：后，开封人也，本钦圣
殿押班。徽宗为端王，每日朝慈德宫，钦圣命郑、王二
押班供侍。及即位，遂以二人赐之。崇宁初，封贤妃，迁
贵妃。王皇后崩，政和元年，立为皇后。钦宗受禅，尊为
太上皇后，迁居宁德宫，称宁德太后。从上皇幸南京，
金师退，先归。时用事者言上皇将复辟于镇江，人情
危骇。或谓后将由端门直入禁中，内侍辈颇劝钦宗
严备，帝不从，出郊迎后，于是两宫欢甚洽，上皇闻之，
即罢如洛之议。汴京破，从上皇幸青城北迁。留五年，
崩于五国城，年五十二。绍兴七年，何苏等使还，始知
上皇及后崩，高宗大恸，诏立重成服，谥“显肃”，后亲族
各迁官有差。祔主徽宗室，以闻哀日为犬忌，梓宫归，
入境，承之以椁，纳翚衣其中，与徽宗合攒于会稽永
祐陵。

### 高宗建炎元年诏太后及六宫南迁改元祐太后为隆祐太后因巡幸不果行册礼

按《宋史高宗本纪》，建炎元年夏四月“癸亥，邦昌尊元
祐皇后为宋太后，遣人至济州访帝。戊辰，邦昌手书
上延福宫太后尊号曰元祐皇后，入居禁中，以尚书
左丞冯澥为奉迎使。皇后又遣兄子卫尉少卿孟忠
厚持手书遗帝，皇后垂帘听政，邦昌权尚书左仆射，
率在京百官上表劝进。甲戌，皇后手书告中外，俾帝”
嗣统。五月庚寅朔，帝登坛受命。元祐皇后在东京，是
日彻帘。辛卯，遥尊乾龙皇帝为孝慈渊圣皇帝，元祐
皇后为元祐太后。秋七月壬寅，诏：“奉元祐太后如东
南，六宫，及卫士家属从行。朕当留中原，与金人决战。”
八月己未，元祐太后发京师。庚午，更号元祐太后为
隆祐太后。丙子，隆祐太后发南京，命侍卫马军都指
挥使郭仲荀护卫如江宁。冬，十月，戊午，太后至扬州。

按《昭慈圣献孟皇后传》：“靖康初，瑶华宫火，徙居延”

宁宫又火，出居相国寺前之私第。金人围汴，钦宗与
近臣议再复后，尊为元祐太后，诏未下而京城陷。时
六宫有位号者皆北迁，后以废独存。张邦昌僭位，尊
后为宋太后，迎居延福宫，受百官朝。胡舜陟、马伸又
言，“政事当取后旨。”邦昌乃复上尊号元祐皇后，迎入禁中，垂帘听政。后闻康王在济，遣尚书左右丞冯澥、
李回及兄子忠厚持书奉迎，命副都指挥使郭仲荀
将所部扈卫，又命御营前军统制张俊逆于道。寻降
手书，播告天下。王至南京，后遣宗室士㒟及内侍卲
成章奉圭宝、乘舆、服御迎。王即皇帝位，改元，后以是
日撤帘，尊后为元祐太后。尚书省言，“元”字犯后祖名，
请易以所居宫名，遂称隆祐太后。上将幸扬州，命仲
荀卫太后先行，驻扬州州治按《礼志》，建炎元年五
月，册元祐皇后为隆祐太后。令所司择日奉上册宝。
时方巡幸，不克行礼。

建炎二年冬十月甲子，“命孟忠厚奉隆祐太后幸杭
州。”十二月乙卯，太后至杭州。

按《宋史高宗本纪》云云。按《昭慈圣献孟皇后传》。张
浚请先定六宫所居地。遂诏忠厚奉太后幸杭州。以
苗傅为扈从统制。

建炎三年，傅正彦叛，迫帝逊位。请太后垂帘。寻还政。
皇帝复位。尊太后为隆祐太后。太后幸诸州县
按《宋史高宗本纪》，建炎三年三月，帝在扬州。阉宦用
事恣横，诸将多疾之。癸未傅正彦等叛，勒兵向阙，杀
王渊及内侍康履以下百馀人。傅等迫帝逊位于皇
子魏国公，请隆祐太后垂帘同听政。是夕，帝移御显
宁寺。甲申，尊帝为睿圣仁孝皇帝，以显宁寺为睿圣
宫。甲午，有司请尊太后为太皇太后，不许。癸卯，太后
诏“睿圣皇帝宜称皇太弟，天下兵马大元帅康王，皇
帝称皇太侄监国。”乙巳，太后降旨，睿圣皇帝处分兵
马重事。夏四月戊申朔，太后下诏还政，皇帝复大位。
帝还宫，与太后御前殿，垂帘。诏尊太后为隆祐皇太
后。辛亥，皇太后撤帘。丁卯，帝发杭州，留郑玨卫皇太
后。六月庚申，皇太后至建康府。乙亥，诏谕中外，“以迫
近防秋，请太后率宗室迎奉神主如江表，百司庶府
非军旅之事者，并令从行。”秋七月壬寅，太后如洪州。
己未，太后发建康。八月丁酉，太后至洪州。十一月己
酉，兀术陷无为军，守臣李知几弃城走。壬子，太后退
保虔州。辛酉，太后至吉州。乙丑，太后发吉州，次太和
县。金人至太和县，太后自万安陆行如虔州。按《昭
慈圣宪孟皇后传》：逾年，傅与刘正彦作乱，请太后听
政，又请立皇子。太后谕之曰：“自蔡京、王黼更祖宗法，
童贯起边事，致国家祸乱。今皇帝无失德，止为黄潜
善、汪伯彦所”误，皆已逐矣。傅等言必立皇太子。太后
曰：“今强敌在外，我以妇人抱三岁小儿听政，将何以
令天下？”傅等泣请，太后力拒之。帝闻事急，诏禅位元
子，太后垂帘听政。朱胜非请令臣僚得独对，论机事，
仍日引傅党一人上殿，以释其疑，太后从之，每见傅
等，曲加慰抚，傅等皆喜。韩世忠妻梁氏在傅军中，胜
非以计脱之。太后召见，勉令世忠速来，以清严陛。梁
氏驰入世忠军，谕太后意，世忠等遂引兵至。逆党惧
朱胜非等诱以复辟，命王世修草状进呈。太后喜曰：
“吾责塞矣。”再以手札趣帝还宫，即欲撤帘。帝令胜非
请太后一出御殿，乃命撤帘。是日，上皇太后尊号。太
后闻张浚忠义，欲一见之，帝为召浚至禁中。承议郎
冯楫尝贻书苗傅劝复辟，上未之知，太后白其事，楫
得迁。秋，帝幸建宁，命佥书枢密院事郑玨、卫太后继
发，比至，帝率群臣迎于郊。会防秋迫，命刘宁止制置
江、浙，卫太后往洪州，百司非预军事者悉从，仍命滕
康、刘玨权知三省、枢密院事从行，凡四方奏谳、吏部
差注、举辟功赏之类皆隶焉。复命四厢都指挥使杨
惟忠将兵万人卫从。帝虑敌人来侵，密谕康玨缓急
取太后旨，便宜以行。过落星寺，舟覆，宫人溺死者十
数，惟太后舟无虞。既至洪州，议者言“金人自蕲、黄渡
江，陆行二百馀里即到洪州。”帝忧之，命刘光世屯江
州，光世不为备。金人遂自大冶县径趣洪州，康玨奉
太后行，次吉州，金人追急，太后乘舟夜行。质明，至太
和县。舟人“景信反”，杨惟忠兵溃，失宫人一百六十，康
玨俱遁，兵卫不满百，遂往虔州。太后及潘妃以农夫
肩舆而行。

建炎四年，迎隆祐太后东还。

按《宋史高宗本纪》：建炎四年“春正月己酉，遣小校从
海道如虔州，问安太后。乙丑，以中书舍人李正民为
两浙湖南江西抚谕使，诣太后问安。三月甲寅，遣卢
益及御营都统制辛企宗奉迎太后东还。”

### 绍兴元年隆祐太后崩

按《宋史高宗本纪》：“绍兴元年夏四月庚辰，隆祐太后
崩。乙酉，为太后，制期年服。六月壬申，册谥皇太后曰
昭慈献烈。壬午，权欑昭慈献烈皇后于越州。八月丁
丑，祔昭慈献烈皇后神主于温州太庙。”

绍兴七年三月己卯，尊宣和皇后为皇太后。

按《宋史高宗本纪》云云按《礼志》：绍兴七年三月诏
略曰：“宣和皇后夙拥庆羡。是生眇冲。迺骨肉之至亲。
偕父兄而时迈。十年地阻。怀陟岵凯风之思。万里使
还。奉上皇宁德之讳。宜尊为皇太后。令所司择日奉
上册宝。”太常寺言“请依祖宗故事。俟三年之丧终制然后行礼。”时翰林学士朱震言：“唐德宗建中上太后
沈氏尊号，时沈太后莫知所在，犹供张含元殿，具衮
冕出左序，立东方，再拜奉册。今太后圣体无恙，信使
相望，岂可不举扬前宪？臣又闻，三年之制，惟天地社
稷越绋行事。德宗以大历四年即位，明年改元建中，
时行易月之制，故以冕服行事。今陛下退朝之服，尽
如礼制，谓当供张别殿，遣三公奉册藏于有司，恭俟
来归。愿下礼官，请明诏。”从之。礼部太常言：“宝文欲乞
以‘皇太后宝’四字为文，合差撰册文官一员，书册文
官一员，书篆宝文官一员，并差执政。”按《韦贤妃传》：
妃，开封人，高宗母也。初入宫为侍御。崇宁末封平昌
郡君。大观初进婕妤，累迁婉容，进封贤妃。从上皇北
迁。建炎改元，遥尊为宣和皇后。绍兴七年，徽宗及郑
皇后崩，闻至，帝号恸，谕辅臣曰：“宣和皇后春秋高，朕
思之不遑宁处，屈己讲和，正为此耳。”翰林学士朱震
引唐建中故事，请遥尊为皇太后，从之。已而太常少
卿吴表臣请依嘉祐、治平故事，俟三年丧毕，然后举
行。乃先降御札，播告天下。后三代俱追封王。帝以后
久未归，每颦蹙曰：“金人若从朕请，馀皆非所问也。”王
伦使回，言金人许归后。未几，金人遣萧哲来，亦言将
归状，遂豫作慈寿宫，命莫将、邢恕为奉迎使。

绍兴九年。以王伦充迎请太后使。建慈宁宫成
按《宋史高宗本纪》。“绍兴九年春正月。以王伦同签书
枢密院事。充奉护梓宫迎请皇太后交割地界使。癸
巳建皇太后宫。九月甲午，名皇太后殿曰慈宁。十月
戊辰慈宁宫成。”

绍兴十年，遥上太后册宝，复遣官敦迎太后。

按《宋史高宗本纪》，绍兴十年春正月丙戌，遣莫将等
充迎护梓宫、奉迎两宫使。十二月壬午，上皇太后册
宝于慈宁殿按《韦贤妃传》，十年，以金人犹未归后，
乃遥上皇太后册宝于慈宁殿。是后生辰、至朔，皆遥
行贺礼。洪皓在燕，求得后书，遣李微持归。帝大喜曰：
“遣使百辈不如一书。”遂加微官。金人遣萧毅、邢具瞻
来议和，帝曰：“朕有天下，而养不及亲，徽宗无及矣。今
立誓，信当明言归我太后，朕不耻和，不然，朕不惮用
兵。”毅等还，帝又语之曰：“太后果还，自当谨守誓约；如
其未也，虽有誓约，徒为虚文。”命何铸、曹勋报谢，召至
内殿，谕之曰：“朕北望庭闱，无泪可挥。卿见金主，当曰：
‘慈亲之在上国，一老人耳；在本国则所系甚重，以至
诚说，庶彼有感动’。”铸等至金国，首以后归为请。金主
曰：“先朝业已如此，岂可轻改。”勋再三恳请，金主始允。
绍兴十二年，韦太后归自五国城，皇帝奉进册宝，百
僚称贺，上太后仪从及龙舆之制。

按《宋史高宗本纪》：绍兴十二年，二月“癸巳，金主许归
梓宫及皇太后。夏四月甲子朔，遣孟忠厚为迎护梓
宫礼仪使，王次翁为奉迎两宫礼仪使。丁卯，皇太后
偕梓宫发五国城。金遣完颜宗贤、刘裪护送梓宫，高
居安护送皇太后。五月丙午，增筑慈宁殿。八月壬午，
皇太后至，入居慈宁宫。己丑，帝易缌服奉迎。冬十月”
丁丑，以皇太后回銮推恩，进封秦桧为秦、魏两国公，
辞不拜。甲申，皇太后生辰，上寿于慈宁宫。按《礼志》：
“绍兴十二年八月，皇太后还慈宁宫，十月十八日奉
进册宝，其日张设慈宁殿，设坐殿中。皇太后服袆衣
即御坐，本殿官设册宝于殿下，慈宁宫事务官并本
殿官并朝服诣殿下，再拜，搢笏，举册宝”奉进。先进册，
次进宝，进毕，降坐，易袆衣，服常服。皇帝诣慈宁殿贺，
如宫中仪，次宰臣率百僚拜表称贺。按《仪卫志》，仁、
英、哲之世，太后临朝垂帘，仪从亦不崇侈，止曰“仪卫”，
无卤簿名也。南渡后尤简，其车以舆，不以辇，馀惟伞
扇而已。绍兴奉迎太母，极意备礼，然犹曰“太后天性
朴素，不敢过饰仪从器物”，惟涂金。舆前用黄罗伞扇
二，绯黄绣雉扇六，红黄绯金拂扇二，黄罗暖扇二。朝
谒景灵宫、太庙，则用禁卫诸班直、天武亲从五百人，
其前引中道围子，同上皇仪卫而差省焉。绍兴奉
迎皇太后，诏造龙舆，其制：朱质，正方，金涂银饰，四竿，
竿头螭首，赭窗红帘，上覆以棕，加走六龙，内设黄花
罗帐、裀褥、朱椅踏子、红罗绣巾。按《韦贤妃传》：铸等
至金国，首以后归为请。金主曰：“先朝业已如此，岂可
辄改。”勋再三恳请，金主始允铸等就馆。馆伴耶律绍
文来言，金主许从所请。洪皓闻之，先遣人来报。铸等
还，具言其实，遂命参政王次翁为奉迎使。金人遣其
臣高居安、完颜宗贤等扈从以行。十二年四月次燕
山，自东平舟行，由清河至楚州。既渡淮，命太后弟安
乐郡王韦渊、《秦》鲁国大长公主、吴国长公主迎于道。
帝亲至临平奉迎，普安郡王、宰执、两省、三衙管军皆
从。帝初见太后，喜极而泣。八月，至临安，入居慈宁宫。
先是，以梓宫未还，诏中外辍乐。至是，庆太后寿节，始
用乐谒家庙，亲属迁官几二千人。太后聪明有智虑。
初，金人许还三梓宫，太后恐其反复，呼役者毕集，然
后起攒。时方暑，金人惮行，太后虑有他变，乃阳称疾，
须秋凉进发。已而称贷于金使，得黄金三千两，以犒其众，由是途中无间言。太后在北方，闻韩世忠名，次
临平，呼世忠至帘前慰劳。还宫，帝侍太后，或至夜分
未去，太后曰：“且休矣，听朝宜早，恐妨万几。”又尝谓两
宫给使，宜令通用，不然则有彼我之分，而佞人间言，
易以入也。时皇后未立，太后屡为帝言。帝请降手书，
太后曰：“我但知家事，外廷非所当预。”将行册命，承平
典礼，悉能记之。帝先意承志，惟恐不及，或一食稍减，
辄不胜忧惧。常戒宫人曰：“太后年已六十，惟优游无
事，起居适意，即寿考康宁，事有所阙，慎毋令太后知，
第来白朕。”

绍兴十九年春正月甲申朔，以皇太后年七十，帝诣
慈宁殿行《庆寿礼》。

按《宋史高宗本纪》云云按《韦贤妃传》：“十九年，太后
年七十。正月朔即宫中行庆寿礼，亲属各迁官一等。
太后微恙，累月不出殿门。会牡丹盛开。帝入白。太后
欣然步至花所。因留宴，竟日尽欢。翌日以谕宰执。”后
苦目疾，募得医皇甫坦，治即愈。

绍兴二十九年，皇太后八十称庆，寻崩，上册谥、祔庙
之典。

按《宋史高宗本纪》，绍兴二十九年，“二月丙辰朔，以皇
太后八十诣慈宁殿行庆寿礼。九月乙未，以皇太后
不豫，大赦，不视朝。丙申，为太后祈福。庚子，皇太后韦
氏崩。癸卯，遣周麟之等为金国奉表哀谢使。冬十月，
以群臣五上表，始听政。戊寅，册谥皇太后曰显仁。十
一月，权攒显仁皇后于永祐陵。十二月，祔显仁皇后”
神主于太庙。按《韦贤妃传》：“二十九年，太后寿登八
十，复行庆礼，亲属进官一等，庶人年九十，宗子女若
贡士已上父母年八十者，悉官封之。九月得疾，上不
视朝，敕辅臣祈祷天地、宗庙、社稷，赦天下，减租税。俄
崩于慈宁宫，谥曰显仁，攒于永祐陵之西，祔神主太
庙。徽宗室亲属进秩者十四人，授官者”三人。太后性
节俭，有司进金唾壶，太后易令用涂金。宫中赐予，不
过三数千。所得供进财帛，多积于库。至是丧葬之费，
皆仰给焉。然好佛、老。初，高宗出使，有小妾言见四金
甲人执刀剑以卫太后，曰：“我祠四圣谨甚，必其阴助。”
既北迁，常设祭。及归，立祠西湖上。

绍兴三十二年，诏“皇太子即皇帝位，自称太上皇帝，
后称太上皇后”，处德寿宫。

按《宋史孝宗本纪》，绍兴三十二年五月乙亥，内降御
札，“皇太子可即皇帝位，朕称太上皇帝，退处德寿宫，
皇后称太上皇后。”是日，诏有司议太上皇帝、太上皇
后尊号以闻。甲午，上太上皇帝尊号曰光尧寿圣太
上皇帝，太上皇后曰寿圣太上皇后。八月戊寅，率群
臣诣德寿宫，奉上太上皇帝太上皇后尊号册宝。
按《宪圣慈烈吴皇后传》：“后，开封人，高宗为康王，被选
入宫。王即帝位，封和义郡夫人，进封才人，又为婉仪，
寻进贵妃。绍兴十三年，立为皇后。高宗内禅，手诏后
称太上皇后，迁居德寿宫。孝宗即位，上尊号曰寿圣
太上皇后。月朔朝太上皇毕，入见后如宫中仪。”

### 孝宗乾道元年二月庚辰朔朝德寿宫从太上皇太上皇后幸四圣观

按：《宋史孝宗本纪》云云。

乾道三年二月丙申，从太上皇、太上皇后幸玉津园。
甲辰，从太上皇、太上皇后幸聚景园。

按：《宋史孝宗本纪》云云。

乾道六年上太上皇后尊号。

按《宋史孝宗本纪》，乾道六年十一月“丁酉，加上光尧
寿圣太上皇帝尊号曰光尧寿圣宪天体道太上皇
帝，寿圣太上皇后尊号曰‘寿圣明慈太上皇后’。”
乾道七年，上太上皇后册宝及从游幸。

按《宋史孝宗本纪》，乾道七年“春正月丙子，率群臣奉
上太上皇、太上皇后册宝于德寿宫。夏四月壬戌，从
太上皇、太上皇后幸聚景园。九月甲申，从太上皇、太
上皇后幸东园。”

### 淳熙二年以太上皇寿七十再上太上皇后尊号册宝

按《宋史孝宗本纪》，“淳熙二年三月丙申，以太上皇寿
七十，诏礼官讨论庆寿典礼。十月壬午，诣德寿宫，加
上光尧寿圣宪天体道太上皇帝尊号曰光尧寿圣
宪天体道性仁诚德经文纬武太上皇帝，寿圣明慈
太上皇后尊号曰‘寿圣齐明广慈太上皇后。十一月
戊申朔，奉上太上皇、太上皇后册宝于德寿宫’。”
淳熙七年三月庚午。迎太上皇。太上皇后。宴翠寒堂
按《宋史孝宗本纪》云云。

淳熙十年十二月丙子，朝德寿宫，行《太上皇后庆寿
礼》，推恩如太上皇故事。

按：《宋史孝宗本纪》云云。

淳熙十四年，尊太上皇后吴氏为皇太后。

按《宋史孝宗本纪》。淳熙十四年冬十月乙亥，太上皇
崩。遗诰“太上皇后改称皇太后。”奉皇太后旨，以奉国
军承宣使甘昇主管太上皇丧事。己卯诏尊皇太后淳熙十五年四月庚寅。皇太后有旨车驾一月四诣
德寿宫。如旧礼。九月甲寅。上皇太后宫名慈福
按《宋史孝宗本纪》云云。按《宪圣慈烈吴皇后传》：“上
皇崩，帝”欲迎还大内。太后以上皇几筵在德寿宫，不
忍舍去，因名所御殿曰“慈福居”焉。

淳熙十六年，光宗受禅。尊皇后谢氏为寿成皇后
按《宋史光宗本纪》，淳熙十六年二月壬戌，孝宗吉服
御紫宸殿，行内禅礼。丞相率百僚称贺。礼毕，枢密院
官升殿奏事，帝立听班退。孝宗反丧服，御后殿，帝侍
立，寻登辇同诣重华宫。帝还内，即上尊号曰至尊寿
皇圣帝。皇后曰寿成皇后。按《成肃谢皇后传》：后丹
阳人，“被选入宫。宪圣太后以赐普安郡王，封咸安郡
夫人。王即位，进婉容。逾年进贵妃。淳熙三年，立为皇
后。光宗受禅，上尊号寿成皇后。”

### 光宗绍熙元年春正月丙辰朔帝率群臣诣重华宫奉上寿圣皇太后至尊寿皇圣帝寿成皇后册宝

按：《宋史光宗本纪》云云。

绍熙五年，改重华宫为“慈福宫”，尊寿成皇后为皇太
后。

按《宋史光宗本纪》：“绍熙五年六月戊戌，寿皇圣帝崩，
遗诰改重华宫为慈福宫，建寿成皇后殿于宫后，以
便定省。乙巳，尊寿成皇后为皇太后。”

### 宁宗庆元元年十一月戊戌加上寿成皇太后尊号曰寿成惠慈皇太后

按：《宋史宁宗本纪》云云。

庆元二年五月甲辰，更慈福宫为“寿慈宫。”

按：《宋史宁宗本纪》云云。

### 嘉定十七年济阳王昀即皇帝位尊杨皇后为皇太后御殿垂帘以生日为寿庆节殿曰慈明

按《宋史理宗本纪》，嘉定十七年，八月“丙戌，宁宗违豫，
自是不视朝。壬辰，疾笃。弥远称诏，以贵诚为皇子。闰
月丙申，宁宗疾甚，丁酉，崩于福宁殿。弥远使杨谷、杨
石入白杨皇后，称遗旨，以皇子竑开府仪同三司，进
封济阳郡王，判宁国府。命子昀嗣皇帝位，大赦。尊杨
皇后曰皇太后，同听政。九月己卯，皇太后、皇帝御便”
殿垂帘。十一月癸未，以五月十六日为皇太后寿庆
节。十二月癸丑，诏太后所居殿号曰“慈明。”按《恭圣
仁烈杨皇后传》，后以姿容选入宫，忘其姓氏，或云会
稽人。庆元元年三月封平乐郡夫人，三年四月进封
婕妤，五年进婉仪，六年进贵妃。恭淑皇后崩，中宫未
有所属。贵妃与曹美人俱有宠，韩𠈁胄见妃任权术，
而曹美人性柔顺，劝帝立曹。而贵妃颇涉书史，知古
今，性复机警，帝竟立之。嘉定十七年，弥远矫诏废竑
为济王，立昀为皇子，即帝位。尊皇后曰“皇太后”，同听
政。

### 理宗宝庆元年皇太后谢政

按《宋史理宗本纪》：“宝庆元年夏四月丁酉，皇太后手
书多病，自今免垂帘听政。壬寅，帝两请皇太后垂帘，
不允。”

宝庆二年。诣慈明殿。诏有司详具太后尊号仪注
按《宋史理宗本纪》。宝庆二年十一月丙子。日南至。上
诣慈明殿。

按《续文献通考》：“宝庆二年十二月，诏皇太后宜上尊
号曰寿明皇太后。有司详具仪注，朕当亲率群臣诣
慈明殿奉上册宝。”甲申，以史弥远为奉上皇太后尊
号册宝礼仪使，并撰册书册，宣缯篆宝。

宝庆三年上太后尊号册宝，推恩外戚。

按《宋史理宗本纪》：“宝庆三年春正月辛亥朔，上寿明
皇太后尊号册宝于慈明殿。三月辛亥，以皇太后尊
号册宝礼成，侄孙杨凤孙以下推恩有差。”

### 绍定元年春正月丙子朔上寿明慈睿皇太后尊号册宝于慈明殿

按：《宋史理宗本纪》云云。

绍定三年，寿明太后犒师赈恤，上尊号册宝。

按《宋史理宗本纪》，绍定三年十二月“己卯，慈明殿出
缗钱百五十万犒诸军，账赡在京细民。癸未，上寿明
仁福慈睿皇太后尊号册宝。”

按《续文献通考》：绍定三年十二月诏曰：“寿明慈睿皇
太后载安宗社，兼体乾坤，宜加上尊号曰‘寿明仁福
慈睿皇太后。其令有司详具仪注，朕当亲率群臣，诣
慈明殿奉上册宝’。”

绍定四年，“上慈明太后寿，加恩进秩。”

按《宋史理宗本纪》：“绍定四年春正月戊子，皇太后年
七十有五，上诣慈明殿行庆寿礼，大赦，史弥远以下
进秩有差。”

绍定五年，慈明太后崩，诏“终三年丧。”

按《宋史理宗本纪》：“绍定五年十一月辛巳，皇太后不
豫。壬午，大赦。皇太后崩。诏外朝大典不敢轻改，宫中
自服三年丧。”

绍定六年。二月丁丑。上大行皇太后谥曰恭圣仁烈
皇后。夏四月壬寅。葬恭圣仁烈皇后于永茂陵按《宋史理宗本纪》云云。

### 景定五年十月丁卯太子受遗诏即皇帝位尊皇后谢氏曰皇太后

按《宋史度宗本纪》云云按《谢皇后传》。“后讳道清。天
台人。被选入宫。封通议郡夫人。宝庆三年九月进贵
妃。十二月册为皇后。理宗崩，度宗立，尊为皇太后。”

### 度宗咸淳三年上皇太后尊号册宝推恩族戚

按《宋史度宗本纪》，“咸淳三年春正月丁酉，奉皇太后
宝，上尊号曰寿和。辛丑，寿和太后册宝礼成，谢堂等
二十七人各进一秩，高平郡夫人谢氏等二十二人
各进封特封有差。乙卯，寿和太后亲属谢奕修、郭自
中、黄兴在等二十八人各升补一秩。夏四月庚申，寿
和太后两次册宝，族兄弟谢奕实等十五人、族侄谢”
在达等四十七人，族侄孙谢镛等十四人，各赐银十
两，帛十匹。

咸淳十年，恭宗即位，尊母“全皇后”为“皇太后。”

按《宋史恭宗本纪》，咸淳十年七月癸未，嘉国公显奉
遗诏即皇帝位，年四岁。谢太后临朝称诏。丙戌，尊皇
后曰皇太后按《全皇后传》：后，会稽人，理宗母慈宪
夫人侄孙女也。理宗以母故，诏后入宫。景定二年十
一月，诏封永嘉郡夫人，十二月册为皇太子妃。度宗
立，咸淳三年正月，册为皇后，生瀛国公。十年，度宗崩，
瀛国公立，册为皇太后。宋亡，从瀛国公入朝于燕京，
后为尼正智寺而终。